5.Sutarties dėl Europos Sąjungos veikimo (SESV) 101 straipsniu draudžiami dviejų ar daugiau nepriklausomų rinkos dalyvių susitarimai, kuriais ribojama konkurencija. Tai visų pirma kainų nustatymo susitarimai, kuriais panaikinamos paskatos gerinti gamybą ir kurie yra sunkūs pažeidimai. SESV 101 straipsnio 3 dalyje numatyta, kad susitarimams netaikomas 101 straipsnio 1 dalies draudimas, jeigu jais sukuriama objektyvi ekonominė nauda, kuri nusveria neigiamą konkurencijos ribojimo poveikį, pvz., padedama tobulinti prekių gamybą ar paskirstymą kartu sudarant sąlygas vartotojams sąžiningai dalytis gaunama nauda. Be to, ribojimas turi būti būtinas, o konkurencija negali būti panaikinta. Patys veiklos vykdytojai vertina, ar yra tenkinamos SESV 101 straipsnio sąlygos .

8.SESV nustatyta, kad žemės ūkio sektoriaus statusas yra ypatingas. SESV 42 straipsnyje numatyta, kad Sąjungos konkurencijos taisyklės žemės ūkio produktų gamybai ir prekybai taikomos tik tokiu mastu, kokį nustato Europos Parlamentas ir Taryba, laikydamiesi SESV 43 straipsnio 2 dalies nuostatų ir atsižvelgdami į 39 straipsnyje nustatytus penkis tikslus. Šie tikslai yra didinti našumą, pasiekti deramą žemės ūkiu besiverčiančios bendruomenės gyvenimo lygį, stabilizuoti rinkas, garantuoti pakankamą tiekimą ir užtikrinti vartotojams priimtinas kainas. Europos Teisingumo Teismas pripažįsta bendrosios žemės ūkio politikos viršenybę prieš Sutarties tikslus konkurencijos srityje . Jis pripažįsta, kad veiksmingos konkurencijos išsaugojimas yra vienas iš bendros žemės ūkio politikos ir bendro rinkų organizavimo tikslų .

2.Nuostatos, leidžiančios nukrypti nuo SESV 101 straipsnio 1 dalies

9.Sąjungos konkurencijos taisyklės taikomos žemės ūkio produktų gamybai ir prekybai jais, jeigu BRO reglamente nenurodyta kitaip (BRO reglamento 206 straipsnis). BRO reglamente numatytos su SESV 101 straipsnio taikymu susijusios nukrypti leidžiančios nuostatos, kurios taikomos visiems arba kai kuriems žemės ūkio sektoriams arba taikomos konkrečiomis aplinkybėmis.

10.Toliau pateiktoje diagramoje apibūdinta konkurencijos taisyklių ir nukrypti leidžiančių nuostatų sistema iki 2018 m. sausio 1 d.

1 diagrama

Konkurencijos taisyklės iki 2018 m. sausio 1 d.

11.Daugelis šių nukrypti leidžiančių nuostatų taikomos pripažintų gamintojų organizacijų (toliau – GO), kurių veikla apibūdinta BRO reglamento 152 straipsnyje, darbui; kitos taikomos ūkininkams ir ūkininkų asociacijoms (209 straipsnis), o BRO reglamento 210 straipsnis taikomas vertikaliajam pripažintų tarpšakinių organizacijų bendradarbiavimui tiekimo grandinėje.

12.Konkrečiai dėl GO veiklos vaisių ir daržovių sektoriuje BRO reglamento 160 straipsnyje nustatyta, kad organizacijos gamintojai visą savo atitinkamą produkciją turi parduoti per GO. Komisijos deleguotojo reglamento (ES) 2017/891 11 straipsnyje nurodyta, kad pagrindinė GO veikla vaisių ir daržovių sektoriuje yra susijusi su jos narių produktų pasiūlos koncentravimu ir tiekimu rinkai. Neseniai nagrinėtoje byloje, susijusioje su vaisių ir daržovių GO, Europos Teisingumo Teismas konstatavo, kad tam tikromis sąlygomis SESV 101 straipsnis gali būti netaikomas tam tikrai tokių GO veiklai (pvz., kiekių planavimui, kainų nustatymo politikos priėmimui) . Iš valstybių narių metinių ataskaitų matyti, kad 2015 m. GO / GOA ES pardavė maždaug 50 proc. visos vaisių ir daržovių produkcijos.

13.GO ir GOA pripažinimą suteikia valstybės narės. Šiuo metu ES vaisių ir daržovių sektoriuje yra daugiau nei 1 700 pripažintų GO ir 60 GOA. Taip yra dėl to, kad veiksmų programų ES bendro finansavimo lėšos yra paskirstomos pripažintoms GO. Pieno sektoriuje yra maždaug 300 pripažintų GO ir 7 GOA. Kituose sektoriuose, visų pirma mėsos, alyvuogių aliejaus ir grūdų, yra maždaug 1 200 pripažintų GO ir devynios GOA .

14.Nors ši ataskaita apima tik 4 punkte minimą laikotarpį, reikėtų paminėti du pastarojo meto įvykius.

15.Pirma, Europos Teisingumo Teismas byloje Endives nusprendė, kad tokie veiksmai, kaip apimčių koordinavimas ir kainų nustatymo politika bei keitimasis neskelbtina komercine informacija tarp gamintojų organizacijų (GO) ir jų asociacijų (GOA), yra draudžiami pagal SESV 101 straipsnį. Be to, Teisingumo Teismas nusprendė, kad tam tikromis sąlygomis SESV 101straipsnis gali būti netaikomas tokiai konkrečių pripažintų GO ir gamintojų organizacijų asociacijų (GOA) veiklai. Nagrinėjami veiksmai turi būti visų pirma griežtai būtini ir proporcingi siekiant GO / GOA ES teisės aktais patikėtų tikslų.

16.Antra, nuo 2018 m. sausio 1 d. BRO reglamento, iš dalies pakeisto „Omnibus“ reglamentu, 152 straipsnyje numatyta nuo SESV 101 straipsnio nukrypti leidžianti nuostata, skirta pripažintoms GO / GOA. Norėdamos taikyti nukrypti leidžiančią nuostatą, GO / GOA turi integruoti bent vieną organizacijai priklausančių gamintojų veiklą (pvz., transportą, sandėliavimą), realiai vykdyti veiklą, koncentruoti pasiūlą ir narių produktus pateikti rinkai.